I fire måneder har politiet ledt efter "Marck Hansen" der har misbrugt en død ung mands billede til at sexjage en 12-årig pige på internettet. Nu har Midt- og Vestjyllands politi fundet gerningsmanden. Han er en 23-årig mand fra Videbæk egnen og han har erkendt sig skyldig i blufærdighedskrænkelse. I juni fortalte TV2/Nord, hvordan en skruppelløs krænker havde sexjagtet en 12-årig pige fra Munkebo. Under navnet Marck Hansen på Facebook havde han i et groft sprog sexkrænket pigen og truet hende med, at han vidste, hvor hun boede. Sagen fik stor opmærksomhed fordi "Marck Hansen" til stor frustration for de efterladte misbrugte den afdøde Nicolaj Broberg Winthers billede i sin sexjagt på små piger. Nicolaj Broberg Winther druknede, da han faldt i Aalborg Havn efter en julefrokost i 2011. Marck Hansen slettede sin facebook profil efter at TV2/Nord fortalte om ham. Alligevel er den nu lykkedes politiet at finde ham i Videbæk og nu er han sigtet for blufærdighedskrænkelse. Overfor politiet har manden erkendt, men han har ikke uddybet hvorfor han har sexjaget den 12-årige pige. Han har forklaret at han tog billedet af afdøde Nicolaj Broberg Winther fra en tilfældig nyhedshistorie på internettet. Han kunne ikke huske, om han vidste, at det var en død mands billede han misbrugte. - Manden ville ikke svare på, om han har brugt sin profil til at krænke andre børn, fortæller politiassistent Poul Madsen fra Midt og Vestjyllands Politi. Politiet regner med at sagen ender som en bødesag. Facebook og Skype vil ikke udlevere den 23-åriges samtaler over internettet. Dermed får politiet svært ved at finde andre eventuelle ofre. Poul Madsen beskriver den 23-årige som en mand, der lever det meste af sit liv online. Han var ukendt hos politiet indtil nu.
Efter fire måneders efterforskning har politiet fundet sexkrænkeren "Marck Hansen".